khistorydata/jeongjo-sjw-relations huggingface dataset:
정조 10년 · 목
別單曰。遠接使別人情紅綿紬綠綿紬藍綿紬。各五匹。白綿紬十五匹。白木綿紅木綿藍木綿各七匹。厚白紙三十卷。黃毛筆十柄。油煤墨二十丁。細折南草三十斤。長煙竹十箇。小煙竹三十箇。環刀二柄。錫粧刀十柄。靑鞘二十柄。水獺皮三張。靑黍皮五張。四油芚五番。以上平安道。雀舌二斗。天地茶二斗。代雀舌二斗。四尺帒具以上本曹。中路問安中使齎去禮單。正副使各紅綿紬綠綿紬藍綿紬白綿紬白苧布。各五疋。白木綿十疋。豹皮鹿皮各一張。靑黍皮五張。霜花紙十卷。白綿紙三十卷。彩花席三張。黃毛筆十五柄。油煤墨十五丁。浮椒二斗。樻枝三一百匣。螺鈿煙竹三箇。例贈。正副使。各小匣枝三一千匣。浮椒三斗。三尺帒一件。乾薑二斗。二尺帒一件。雀舌十斗。十尺帒一件。以上本曹。淸蜜栢子各一石。以上兩西。紫的廣多繪藍廣多繪。各一條。靑鞘大銀粧刀玳瑁大銀粧刀。各一柄。以上尙方。別贈。正副使。各銀酒盒銀大鉢銀中鉢銀大貼。各一坐長劍一柄。別造銀煙竹二箇。靑黍皮三十張。水獺皮十張。油扇三十柄。大樻枝三五匣。白綿紙一百卷。都給禮單。正使銀子二百五十兩。副使銀子二百兩。上副使各白綿紬二同。白苧布三十疋。白木綿二同。豹皮五張。水獺皮十五張。鹿皮四張。靑黍皮八張。大紙二十五卷。小紙五十卷。順刀一柄。彩花席十張。銀粧刀五柄。被褥一部。靴韈一雙。鞍馬一匹。空馬一匹。一大通官二大通官別大通官。各銀子五十兩。白綿紬二十匹。白木綿一同。小紙四十卷。被褥一部。一次通官二次通官。各銀子三十兩。白綿紬十三匹。白木綿四十匹。小紙四十卷。被褥一部。正使家丁八人。副使家丁六人。一大通官家丁一人。二大通官家丁一人。別大通官家丁一人。一次通官家丁一人。各銀子二十兩。白綿紬二十匹。白木綿一同。小紙六十卷。被褥一部。都求請。正副使各大匣草四十匣。藥蔘一斤。九味淸三十丸。淸心元三十丸。東醫寶鑑三秩。四幅褓三件。六油芚五番。髢髮一丹。甘藿二十斤。四幅褓一件。倭牛皮五張。螺鈿煙竹五十箇。別油扇三十五柄。色扇三十柄。牛黃一部。有紋月乃六部。靑黍皮三十張。黃筆五十柄。眞墨五同大全鰒五貼。四幅褓二件。大文魚五尾。中乾柹十五貼。倭菱花十軸。一大通官二大通官別大通官。各白綿紙八塊。大匣草五十匣。彩花席二十張。紫的鄕織一匹。藍鄕織一匹。紫的綿紬二十匹。藍綿紬二十匹。草綠綿紬二十匹。白細木二十匹。生細木二十匹。白苧布二十匹。生細布二十匹。鄕長劍二柄。倭牛皮十張。藥蔘一斤。山獺皮八十令。東醫寶鑑二秩。四幅褓二件。大鹿皮五張。淸心元五十丸。九味淸五十丸。牛黃一部。六油芚十番。月乃六部。靑黍皮五十張。螺鈿煙竹一百箇。黃筆五十柄。眞墨五同。別油扇五十柄。色扇五十柄。大文魚五尾。白大口魚十尾。大全鰒五貼。四幅褓二件。中全鰒五貼。四幅褓一件。紅蛤二斗。三尺帒一件。乾薑一斗。二尺帒一件。倭菱花十軸。貂皮一百令。乾柹十五貼。甘藿二十斤。四幅褓一件。一次通官二次通官。各白綿紙七塊。山獺皮五十令。紫的綿紬藍綿紬草綠綿紬白苧布白細布白細木生細木。各十匹。倭牛皮三張。鹿皮二張。倭菱花六軸月乃三部。乾柹五貼。大全鰒二貼。四幅褓一件。大文魚五尾。靑黍皮二十張。僧頭扇二十柄。漆色扇三十柄。紅蛤三斗。三尺帒一件。螺鈿煙竹三十箇。六油芚四番。大匣草四十匣。東醫寶鑑一秩。四幅褓一件。彩花席十張。浮椒一斗。二尺帒一件。乾薑一斗。二尺帒一件。淸心元三十丸。別給。正副使各四書一秩。四幅褓一件。東醫寶鑑一秩。貂皮五十令。各色紙一百張。鏡光紙一百張。竹淸紙一百張。一大通官二大通官別大通官各四書一秩。淸心元五十丸。五色紙王十張。貂皮揮項一件。屛風四坐。斜笠三部。一次通官二次通官各貂皮十令。淸心元五十丸。五色紙五十張貂皮揮項一件。屛風二坐。斜笠一部。密贐。正副使各地銀一千兩密贈。一大通官地銀七百兩。加給地銀一百兩。二大通官地銀七百兩。別大通官地銀七百兩。加給地銀一百兩。一次通官二次通官各地銀三百兩。回還時中路問安使齎去禮單。正副使各紅綿紬綠綿紬藍綿紬白綿紬白苧布。各五匹。白木綿十匹。豹皮鹿皮各一張。靑黍皮五張。霜花紙十卷。白綿紙三十卷。彩花席三張。黃毛筆十五柄。油煤墨十五丁。浮椒二斗。樻枝三一百匣。螺鈿煙竹三箇。已上銀子八千二百四十七兩。六錢五分內。禮單銀一千四十兩。贈贐銀四千九百兩。折價銀二千一百四十七兩六錢五分。鞍馬空馬價銀一百六十兩。司僕寺。本色持去數紅綿紬二十五疋內。五匹平安道。綠綿紬一同五匹內五匹平安道。藍綿紬一同五匹內五匹平安道。紫的綿紬四十匹。白綿紬六同三十五匹內。十五匹平安道。紅木綿七匹。平安道。藍木綿七匹。平安道。白細木一同三十匹。生細木十匹。白苧布二同四十匹。生細布十匹豹皮四令。貂皮二百五十令。鹿皮二十三張。山獺皮一百八十令水獺皮二十三令內。三令平安道。靑黍皮一百五十三張內。五張平安道。倭菱花十軸。各色紙四百五十張。鏡光紙二百張。竹淸紙二百張。霜花紙四十張。白綿紙三十四塊二十卷。大紙五十卷。小紙十四塊四十卷。厚白紙三十卷。平安道。六油芚五番。四油芚五番。平安道。黃毛筆三十二同內。一同平安道。油煤墨八同內。二同平安道。眞墨二十五同。別油扇二百八十柄。色扇二百七十柄。四書五秩東醫寶鑑十六秩。藥蔘一斤四兩。九味淸二百十丸。淸心元四百二十丸。螺鈿煙竹四百七十二箇。長煙竹十箇。平安道。小煙竹三十箇。平安道。別造銀煙竹四箇。細折南草三十斤。平安道。小匣枝三二千匣。樻枝三四百匣。大樻枝三十匣。彩花席五十二張。銀酒盒二坐。銀大鉢二坐。銀中鉢二坐。銀大貼二坐。長劍二柄。環刀二柄平安道。玳瑁大銀粧刀二柄。靑鞘大銀粧刀二柄。銀粧刀四柄。錫粧刀十柄。平安道。靑鞘刀二十柄。平安道。浮椒十六斗。乾薑九斗。雀舌二十四斤。淸蜜二石。兩西。栢子二石。兩西大全鰒一貼。大文魚五尾。紅蛤一斗。甘藿四十斤。四幅褓十八件。十尺帒二件。四尺帒一件。三尺帒三件。二尺帒八件。紫的多繪二條。藍廣多繪二條。髢髮二丹。月乃一部。貂皮揮項五件。屛風十五坐。斜笠十部。被褥十八件。
정조 10년 · 강
大司諫徐有成。司諫呂萬永。獻納金光岳。掌令洪樂恒。持平金孝眞。正言申大尹聯箚。請寢蔡濟恭西閫特授之命。賜批。
정조 10년 · 목
批以。聞今日筵敎廷臣。孰敢不領會。
정조 10년 · 강
以李泰永洪明浩爲承旨。前望也。
정조 10년 · 강
命知事具善復等。越俸十等。
정조 10년 · 목
知事具善復。兵曹判書李命植。戶曹判書鄭一祥。禮曹判書徐有隣。司直徐浩修沈豊之。知訓鍊李柱國。左尹徐有大等。聯疏請寢蔡濟恭西閫之命。乞與金履素同被罪罰。敎曰。以昨筵兩重臣之譴罷。謂罪同罰異。則相率俟勘可也。焉敢聯疏辭職乎。聯疏二字。聞猶疾首。甲辰聯疏。則以言事猶且被勘。今以不緊辭職。無難瀆擾。何太無嚴。陳疏諸臣。非不欲處分。而間有將任乍罷旋敍徒歸戲劇。幷施越俸十等。原疏還給。捧納承旨。爲先罷職。○承旨趙衍德李泰永洪明浩啓言。伏見傳敎。有備局諸宰越俸。及捧納承旨罷職之命。噫。彼蔡濟恭。何等劇賊。何等凶逆。而今忽以西閫重地。無難畀之。以我聖明。何爲此過中之擧也。昨日兩大僚之筵白。兩重臣之陳達。實出於懲討之義。則不但不賜虛受。乃反荐下嚴敎。大臣胥命。重臣罷職。景色愁沮。此何事也。至於諸宰之聯疏。不失無隱之義。承宣之捧納。卽是惟允之職。則誨責備至。譴罰相續。此豈所仰望於殿下者哉。伏願收還濟恭外補之命。亟循公議以嚴懲討。前後所下傳敎。一幷反汗焉。
정조 10년 · 강
削承旨李謙煥職。
정조 10년 · 목
政院啓言。右副承旨李謙煥。俄者院啓入啓之際。謂有親査之嫌。陳疏徑出矣。當此懲討方張之時。以區區私嫌。有此陳章。原疏所當退却。而係是僚員之疏。以備睿覽。敎以。觀此原疏。只以親査應避義難聯參爲辭。宜其見侮於僚員。有此今夜葛藤。大抵院議措辭。非尋常繳還之啓。而卽所謂聲討之擧也。親嫌二字。豈或擬議。年前箚批。昨日筵敎。昭晣之區別之無餘蘊。則當直說以重臣無可討之罪云云可也。如無吐出似此口氣之氣魄。聲討之啓。烏可獨避。朝者入侍開譬之敎。何等丁寧。則今兹之擧。可謂兩無所當。若此則眞正誅討之請。爲姻親者。皆將徑出不參乎。已蒙伸雪之後有異見者。亦可隨衆苟同乎。由前由後。大關後弊。原疏還給。右副承旨李謙煥削職。
정조 10년 · 강
以洪秀輔爲大司憲。洪秉纘爲大司諫。宋銓爲執義。徐秉德爲司諫。柳孟養爲獻納。尹行履姜忱爲掌令。崔烜鄭東觀爲正言。閔彝顯爲持平。前望也。
정조 10년 · 강
飭諸路廚傳。一依節目。毋敢違越。
정조 10년 · 목
敎曰。雖値登歲。已有 先朝頒下式令。大小使星列邑支供。宜不敢踰越。況値災歲乎。勅使之支應。猶且不堪其苦。豈可以我國使星。貽弊民邑乎。無論八道兩都。又無論登歲災歲。一遵 先朝癸未頒降節目擧行事。自備局申明嚴飭。此蓋由於奉命使星之只要哺啜。甘犯禁令。其爲辱朝綱壞國法莫甚於此。此豈非羞恥事乎。如是申飭。而又復循襲。其可曰使乎之體乎。以此傳敎。俾各揭板館舍。仍以 先朝傳敎及啓下事目首錄。以爲常目之地。此後守令之拘於顏私。監司之慢不致察。幷依事目律論勘。以此一體嚴飭。又敎曰。今因廚傳事。已有下敎。而才經勅行。且當災歲。節使拜表。道伯發巡。將次第出去。畿邑兩西事誠關心。一依壬癸年例。凡百支應。比常年元節目。務從省減。萬一違越。道伯節使。難免重勘。追後亦豈無考察之擧。各別嚴飭三道。値此災歲。三南諸道。亦令比事目。各別省減事。一體分付。
정조 10년 · 목
箚略曰。伏聞入侍大臣。以蔡濟恭懲討事。至承嚴敎。逬出待命。臣不勝驚悚之至。噫。彼濟恭。糾結逆宦。肆發凶言。窮凶逆節。已悉於臣等甲辰聲討之章。而尙逭當律。今又處之於西門銷鑰之地。大臣之昨筵齊聲。冀寢成命。寔出於隱憂深慮。而不賜反汗之音。乃示不槪之意。至令輔弼之臣。纔登前席。遽退胥命。臣病在垂死。雖未得登筵。同聲之討。與左右相奚間。而其爲震懍。亦豈有異同哉。且況臣於年前。忝竊匪據。懲討此賊。若於其時。痛劈頭臚。進格天心。亟行天討。則豈有今日無窮之憂。齊籲之擧也。此莫非臣不忠無狀。有賊稽討之罪。先降威罰於臣。至於西閫外補之命。亟從還收之請。昨日兩重臣所奏。出於憂慨。豈有他哉。亦願還寢罷職之命。批以。卿之所愼。尙未向差。憂慮萬萬。昨筵兩重臣譴罷之擧。出於息鬧也。尊大官也。卿須安心勿辭。加意善攝。竢間造朝。以副予側席慇懃之思。仍命遣史官傳諭。
정조 10년 · 목
箚略曰。近伏聞朝廷。以蔡濟恭事。上下相持。而反坐之敎。至下於前席。大臣卿宰蒼黃胥命云。臣以首發此論之人。其可諉不預朝事而嘿然乎。大抵濟恭逆節之昭著者。一則潛結妖宦。自作窩窟也。一則肆發凶言。詬罵天日也。一則遙連賊黨。綢繆和應也。或援引明白。或脈絡端的。兩案之無絲毫䵝昧。擧世孰不洞知。而祗是遙連賊黨一案。因故判府事李徽之。不能詳細指陳。前後聖敎。每以證左之無人。盤覈之無處。牢拒群請。然徽之旣以聞於臣爲奏。則臣故在也。何患乎無其人而無其處乎。又況此乃濟恭逆節之一端耳。雖微此一端。兩罪之已成鐵案者。無所逃於鯨鯢之誅。豈必以徽之之言。有所加減於逆節乎。臣與濟恭義難共戴。勢不兩立。濟恭爲逆。則臣言非妄。濟恭非逆。則臣當反坐。目今究竟之道。惟有下臣司敗。與濟恭逐加對質。以決此不決之公案。庶合於明義理嚴懲討之方。至如朝象之顚倒。邊閫之憂虞。以臣病伏之蹤。有不敢拖及。批以。不但第三件之塗聽。第二件本事。亦有所明白分晣者。故相筵奏記注可接。今何辭遜乃爾。安心善攝。竢間造朝。仍命遣史官傳諭。
정조 10년 · 목
敎曰。有下敎事。次對明日來會。原任大臣三司諸臣同爲來待。三司中罷散人敍用。在外及未署經人幷許遞。前望單子入之。待下批。幷令待明朝肅謝。昨筵聲討。豈獨兩重臣。而特以語逼大臣。果有處分。以此擧匡救。幷行譴罷矣。大臣必以此不安。且有來會之命。兩重臣譴罷之命還收。以安大臣之心。兼開簉朝之路。此意言于大臣。
정조 10년 · 강
以鄭存中爲承旨。李思祚爲執義。姜世綸李庚運爲掌令。洪聖淵李羽晉爲持平。李泰永爲大司諫。兪彥修爲司諫。趙濟魯爲獻納。金載翼柳畊爲正言。朴基正爲校理。金履翼爲副校理。李尙度洪義浩爲修撰。尹序東爲副修撰。竝前望也。
정조 10년 · 강
罷文化縣令李英澤職。
정조 10년 · 목
伴送使李在簡狀啓。支勅一事。朝家之前後申飭。不啻截嚴。則外邑擧行。固當十分惕念。而臣當日隨勅到劍水站。上勅支待文化縣。凡干酬應。率多疏忽。任譯以下各項人馬。凡係該縣支待者。全不供饋。驛卒輩至於闕食越站。相率犇訴之境。事之可駭。莫此爲甚。鄕色則從重科治。文化縣令李英澤。爲先罷黜。其罪狀請令攸司稟處。
정조 10년 · 목
以李百亨爲副修撰。尹厚東爲 順陵參奉。南達孫爲仁明園守奉官。金履裕爲文化縣令。
정조 10년 · 강
伴送使李在簡。黃海監司嚴思晩。以勅行形止馳聞。
정조 10년 · 목
狀啓以爲。勅行在瑞興府。副勅招差備譯官。書給七絕三首。使之揭板於蔥秀站。詩曰。別館秋高日氣淸。好峯當戶駐軺旌。丹靑不羡倪迃畵。坐聽松聲和水聲。數椽矮屋亘山垠。小占風光亦可人。驛騎不勞塵障遠。煙霞窟裏着吟身。捫葛攀蘿歷上層。虛巖懸瀑瑞珠騰。題糕勝事箕疆外。自古登高到未曾。丙午九日。蔥秀山郵館小憩。觀玉溜泉留題。長白瑞保。今方刻揭後。印出作帖。追送于勅使所到處。詩本謄書封上。五通官求請淸心元五百丸。九味淸二百丸。鏡光紙一百張。詩箋紙一百張。自迎接都監下送。故出給首譯。使之照數入給。仍爲離發前進云云。九月初十日寅時封啓。又狀啓以爲。勅行當日戍時。到黃州止宿。夜間事情。更加詳探。連續登聞計料云云。九月初十日戌時封啓。
정조 10년 · 강
左議政李福源右議政金熤聯箚。賜批。
정조 10년 · 목
箚略曰。臣等近以蔡濟恭事。荐犯瀆擾之罪。屢承截嚴之敎。而終不敢默而息者。豈臣等私惡於濟恭哉。所懼者亂逆之無懲也。所慨者擧措之非常也。噫嘻。位崇顯而交通幽陰。以臣子而詬罵天日。此爲何等凶穢之行。悖逆之案。目擊之問郞。書諸章牘。耳剽之大官。誦於筵席。左右卿大夫。皆曰可殺。朝廷百執事。羞與共戴。而碪鑕不加。爵秩自如。畢竟假以符銊。委之銷鑰。有若起廢嚮用者然。天下寧有是哉。臣等昨以屈已從衆之意。反復仰陳耿耿餘忱。不能終已。惟乞更加三思。亟收前命焉。臣等伈泄寂默。度了許多年。使國論久鬱。王章未伸。以至有今日處分。而草草匡救。迄未孚格。更何顏面。晏然冒據於廊廟之上乎。兩重臣譴罷之特命還收。寔出於慰藉臣等之聖意。而臣等之區區自處。不但爲重臣譴罷也。積罪未勘。進身無路。伏乞早降威罰。批以。苟有可陳之事。則賓對已進定。何如是爲說耶。兩重臣譴罷還收。亦出爲卿等簉朝也。卿等安心勿辭。卽爲入來。仍命遣史官傳諭。
정조 10년 · 강
御摛文院。召見大臣備堂。仍爲齋宿。
정조 10년 · 강
以具明謙李祖承爲承旨。李翼晉宋民載爲持平。宋銓爲司諫。李壽咸爲執義。前望也。
정조 10년 · 강
有政。吏曹判書兪彥鎬。參議徐鼎修進。
정조 10년 · 목
以朴天衡爲承旨。成德雨爲副校理。
정조 10년 · 강
伴送使李在簡。別軍職李儒敬。各以勅行形止馳啓。
정조 10년 · 목
伴送使狀啓以爲。將校金昌仁。齎來別諭。臣在開城府祗受。後錄物種。今已備待。臣與金昌仁。具帽帶奉御貼。詣館所同爲奉傳。而酬酢說話。開錄于左。一。任譯入言于兩勅曰。國王覽副勅大人詩。不可無回禮。故特遣近衛。騎撥下來。御貼及物件。令伴送使。眼同入傳。故今方來詣館外云。則上勅仍邀副勅。同坐一廳。卽要入來。故臣與昌仁同爲入去。臣奉傳御貼如例。上副勅展覽物目。仍以物種兩樻。入置於前。問曰。侍衛官何日發來耶。金昌仁曰。初七日承命下來矣。兩勅曰。國王屢遣近侍。問遺相續。眷念至此。令人感謝。國王前當有答書。多少說話。當盡於書中。九月初十日亥時封啓。○別軍職李儒敬別單。一。昨日兩勅。登玉溜泉賞玩之時。副勅頗有吟咏之態矣。昨夕正書七絕三首。給任譯曰。鐫此詩。揭于蔥秀館所云。而儐臣已爲謄聞。故不爲疊陳云云。九月初十日封啓。
정조 10년 · 목
具翼善冠白袍。乘輿出摛文院。入端暉門。改具黑圓領袍。行酌獻禮訖。改具白袍。乘輿出端暉門。由仁政門。入協陽門還內。
정조 10년 · 강
重推平安兵使蔡濟恭。
정조 10년 · 목
平安監司趙㻐狀啓以爲。本道兵使蔡濟恭。今方赴任。臣義不當共處一道。與之節制營閫之事。而臣昨日以支勅事。出待中和府。則濟恭旣在本邑。不呈公狀。揆以體統。誠極可駭譴補兵使。雖不得依例罷黜。不可置而不論。其罪狀。請令廟堂稟處。敎以。雖非譴補兵使。道伯豈可直請罷黜乎。不得依例罷黜云云。已是衍語。且其不呈公狀。似必有委折。然體統所在。不可放過。何必令廟堂稟處。平安兵使蔡濟恭從重推考。以此回諭。
정조 10년 · 강
命釜山前僉使柳光璧拿處。
정조 10년 · 목
慶尙監司鄭昌順狀啓以爲。 東萊府倭供柴炭。爲邊門難支之弊。而月前小通事等。等訴營門以爲。倭供柴炭。自釜山鎭磨鍊計給。而最初一疋木代。炭則爲七石半。柴則爲一百五十束矣。中間漸加。炭則十四石半。柴則三百五十束捧納。癸卯六月。因御史論啓。一依最初定式。特敎定式。自備局啓下。而前僉使柳光璧。初不頒示。依前捧上。自癸卯八月。乙巳七月至。合二十五朔。每朔炭二百二十九石二斗五升加錄。合炭五千七百二十九石二斗五升。啓下節目外。暗自懸錄於重記。遞去之後。又送差人。加錄炭價。定日督捧云云。故發關該鎭。査實於其時監色等處。而監色自臣營從重科罪。節目後加捧炭價。使之一一徵給。前僉使柳光璧掩置節目。貪婪加徵之罪。請令攸司稟處。敎以。觀此狀辭。柳光璧事。萬萬駭然。爲民除弊。省減所捧。至有成節目頒示之擧。焉敢掩置不頒。如前濫捧乎。貪黷之外。無嚴甚矣。令該郞卽爲拿來嚴囚。捧口招以聞。節目外加捧數爻。依狀請刻期還給民間後。狀聞事回諭。
정조 10년 · 강
命黃州牧使趙長鎭等拿處分揀。
정조 10년 · 목
因黃州牧使趙長鎭。長淵縣監邊慶遇。鳳山郡守韓光濟等拿處傳旨。敎以。勘簿時急。兩西守令。旣命勿許受由。來往之際。徒致曠官。此傳旨分揀。
정조 10년 · 강
遞承旨洪明浩。
정조 10년 · 목
因校理洪樂恒許遞傳旨。敎以。如是不察。萬萬駭然。當該承旨遞差。當該注書汰去。誤書處更爲書入。
정조 10년 · 강
以趙興鎭孟至大爲承旨。前望也。
정조 10년 · 강
承旨趙衍德陳疏徑出。賜例批。
정조 10년 · 목
疏略曰。伏見忠淸全羅兩道儒生李義壁等疏本。則以原疏之不卽捧納。侵斥備至。臣旣該房。何可晏然。玆控短章。徑出禁扄。乞鐫臣職。
정조 10년 · 강
命儒生殿講。進定於明日。文臣製述。退以念後。
정조 10년 · 목
以十五日封裹相値故也。
정조 10년 · 강
應敎鄭萬始。校理朴基正。副校理金履翼。修撰李尙度。副修撰李百亨等聯箚。賜批。
정조 10년 · 목
箚略曰。昨於筵席。以蔡濟恭事。俱陳所懷。其所陳達。雖甚草草。尙幸公議之不泯。則今日詣臺之臣。固當連啓。而不此之爲。伈泄而退。昨日所懷。雖未承下批。大論旣發之後。不思繼起之擧者。寧有如許臺體乎。臣等謂當該詣臺臺臣施以譴削之典。斷不可已也。批以。臺臣論罪事。爾等不聞筵敎乎。
정조 10년 · 강
放光陽定配罪人金濟弘。
정조 10년 · 목
因到配狀啓。有是命。
정조 10년 · 강
親考抄啓文臣五月朔親試試券。
정조 10년 · 목
御題白牛溪。五言四韻律詩。副司果李勉兢三上居首。
정조 10년 · 강
伴送使李在簡。平安監司趙㻐。開城留守尹蓍東。別軍職李儒敬。各以勅行形止馳啓。
정조 10년 · 목
伴送使平安監司狀啓以爲。勅行當日中和中火。酉時到平壤止宿。別問安使尹東晚。奉傳御貼後。問安如例。黃海道驛人夫中和站放還時。上副勅所把驛人夫合八十名處。銀子靑布帽子等物有所分等賞給。故以各種數爻。後錄馳啓云云。上副勅隨陪十四名。馬頭二名。引路四名。各靑布一疋。帽子二立。左牽二名。日傘奉持二名。雙轎扶囑八名。仇火八名。轎子色二名。擡扛馬頭二名。籠馬頭四名。坐馬夫四名。雙轎馬夫十二名。跟隨馬夫十六名。各帽子二立。銀子八兩。都中分給。合靑布二十匹。帽子一百六十立。九月十一日酉時封啓。又狀啓以爲。勅行今朝自平壤府離發。而金簡祖墳將欲致祭之意。已入於渡江後遠接使狀啓中。任譯以通官倭克精額所書小紙來示。依此備待之意。分付於義州府尹李祖源處。小紙謄書後錄云云。上艷色宴臬二張。猪二口。每口五十斤。小奶猪四個。鵝鴨野鴨每四支。酒一甁。九月十二日寅時封啓。○開城留守尹蓍東狀啓以爲。上副勅以下通官等例贈皮雜物價丁銀九百九十六兩四錢。白綿紙海帶海蔘價丁銀五百四十二兩六錢六分。兩色鷲羽細布白苧布月外價丁銀一百五十兩五錢。鄕封草小匣草淸蜜栢子價丁銀三百三十六兩四錢六分。銀煙竹錫煙竹價丁銀四十五兩九分。五通官白給天銀一千四百兩代丁銀一千七百五十兩。鍮鑄器皿價丁銀五百四十八兩三錢六分。衾枕所修理所各廚房雜物價丁銀四百八十三兩。合丁銀四千八百五十七兩四錢七分。緣由馳啓云云。九月十三日申時封啓。○別軍職李儒敬別單。勅行到平壤。副勅謂任譯曰。上去時欲謁箕子墓。忘未果。故回還時又欲入謁矣。明日程道甚遠。鷄鳴可發。侵曉展謁。誠恐未安。竟不得伸禮。誠極歎咄云。一。副勅上來時所製快哉亭詩。自地方官摹刻揭壁。而印出一件。粧貼以傳。則副勅大喜曰。刻本精妙。倍勝於原本。可見布政使地方官用心之勤。一。黃州留宿時。海西禮單入給。而銀則稱捧。雜物則謂以太小。不欲持去。故臣見雙林倭克精額。據理曉諭。今朝始爲準納。而兩通官自囊中出示甲辰勅例捧前例。故臣答曰。哀慶異例。且是聖上賜給。則決不當如是矣。兩通官始乃捧去。入給銀數。此己酉減數。乃爲二百六十餘兩矣。一。勅使入館所後。雙林持路程記。謂任譯曰。別大通官今方掃墳。若與勅使同到義州省墓。則恐値遲緩。且祭物熟設。有不精之慮。到郭山。別大通官率家丁。先到義州。則似不苟艱矣。任譯曰。先發雖曰穩便。自多掣肘之端。到龍川。乘曉先詣。則事甚便宜。雙林曰。自龍川先到。則日子急迫。自郭山先赴。則庶有周旋之隙矣。以此爲說。尙未出場。毋論郭山龍川。旣不與勅使同行。爲其祭而先發。則雖係儐臣指揮。而啓達此由伏承明命然後。可以許之。別大通官先發與否。何以爲之。恭俟處分云云。九月十一日戌時封啓。
정조 10년 · 강
遣承旨馳詣 宗廟　景慕宮。奉審摘奸。
정조 10년 · 강
命儒生殿講。待下敎爲之。
정조 10년 · 목
以金頤柱爲大司憲。崔烜爲掌令。李敏采爲獻納。申光祐宋翼孝爲正言。申馥爲修撰。金憙爲同義禁。
정조 10년 · 강
宜嬪成氏卒。
정조 10년 · 목
敎曰。宜嬪喪。依甲申年例。以後庭一等禮擧行事。分付。
정조 10년 · 목
爲承候來待故也。○左議政李福源啓言。方物封裹在於今日。而事勢多有掣礙。拜表及封裹。差退改擇日事。請分付該曹。敎以。念後改擇。○敎曰。今番禮葬時。緞疋諸種。自內貿用。其他進排。皆省減。各司官員亦勿待令事。已有下敎。而聞謄錄中。烻燔軍。以京各司擔當云。明日則勿爲責立。只正日擧行。炬子則令該廳給價。造墓軍以價米上下事。分付戶惠廳。○禮曹以謝恩使拜表。二十一日卯時推擇。方物封裹。十八日擧行啓。
정조 10년 · 강
放時囚李鼎烈李德鉉等。
정조 10년 · 목
禁府啓言。李鼎烈原情以爲。再當支勅。粗識緩急。故八月初八日出站。照飭營門摘奸。在於初十日。執頉不過四事。而館宇初無毀罷。丹臒只是退簷之未及畢役。鋪陳縇舊件。雖不至渝色。而欲觀列邑之擧行。以新件次全疋紬待令。揮帳或有洗澣針線之未及訖工者。而支勅日子尙遠。可無窘速之慮。祭品差員事。差定雖在於七月晦日。指揮待令之關。出於八月十八日。以謂祭品。明日午前似到黃州。明日朝前。星火䟎到云。故關到卽發。十九日待令於黃州。則十八日祭品猝到於境上。他差員已陪往矣。營門以差員變通事。方公移於延接都監。而下語爲難稱病頉報之意。使營吏指揮。而果不聽施。營門指揮之關。初旣後時。都監報辭。無以䌤縫。驅之以莫知所重。此何爲哉云矣。敎以。觀此所供。不但與狀辭。節節相反。揆以事理。決無誣罔之理。然則監司事。亦甚可訝。此囚放送。又以李德鉉原情啓。敎以。分揀放送。
정조 10년 · 강
伴送使李在簡。平安監司趙㻐。別軍職李儒敬。各以勅行形止馳啓。
정조 10년 · 목
伴送使平安監司狀啓以爲。勅行自平壤離發。順安中火。當日酉時到肅川府止宿云云。九月十二日酉時封啓。又狀啓以爲。本月初十日二更所下別諭內。勅行到義州站後。別問安仍傳禮單。一依甲辰勅例擧行。物目錄在左旁。令地方官。依此數措備以待。問安使。以下去別軍職李儒敬差定矣。亦爲知悉。而勅行還後。卽爲發巡事。別諭瑞興將校車光斗齎奉下來。故臣本月十二日亥時。在肅川府祗受。勅行到義州站。問安及傳致禮單等節。謹依別諭內辭意擧行。而白綿紬白細木藁精紙粘米紅蠟燭及各種。依後錄數爻。知委於地方官義州府尹李祖源處。使之及期措備。封裹節次。臣一一躬自看檢。以爲傳給之地。送勅後亦當卽爲發巡云云。九月十三日丑時封啓。○伴送使狀啓以爲。本月初十日二更所下別諭。十二日亥時。臣在肅川府祗受。黃州站禁軍李應洙齎來有旨祗受後。臣與道臣趙㻐相議。則安北別問安使。若以直路邑及各務差使員差定則俱是勅行所知名者。不可擧論。堂上守令之可以假銜亞卿者。只餘五邑。而楚山府使林濟遠。程道絕遠。無以及期來待。昌城府使李周爀。以別問安使。往待義州。其外寧邊府使田文顯。三和府使李格。成川府使金載瓚。俱以上去時問安使。已與勅使接見。更爲差遣。固知其苟艱。而捨此三邑。他無推移之道。不得已以李格差定。來待安北。今日擧行。而當以不遣中使。特遣亞卿。出於扷例之意言及。到義州別問安傳禮單節次。問十李儒敬擧行云云。九月十三日丑時封啓。又狀啓以爲。勅行當日自肅川府離發。未時到安北縣止宿。別問安使李格。奉䱼御帖。傳致賜物。而酬酢說話。開錄于左。勅使名帖。陪持便堅封上送。今此問安使。頃以兵曹參判假銜擧行。而今乃以戶曹參判假銜。則人是其人。職非前職。恐或有致訝之慮。名帖中戶曹之戶字。以兵字改書。事涉擅便。不勝惶恐云云。一。副勅所題蔥秀站詩板印本粧帖。追到於肅川站。故卽爲入給。則副勅見之。大喜曰。刻出粧帖。何其如是之速也。一。上勅問任譯曰。俄者入城時。見城堞一新。路傍又多浮石。新築此城耶。對曰。城則舊築。而新改塗灰。路傍浮石。將欲造橋。一。問安使名帖入送後。上勅曰。前日有李格名帖。又有李格乎。任譯曰。此問安使。頃日神速復命。故今又下來矣。李格敬奉御帖。傳于兩勅前。次進禮單。勅使曰。國王連遣近臣。勞問相屬。心甚感戢。而第此禮單。俺們上去時。旣有所受。則今又受去。極涉不安。勢當還納矣。再三固辭後領受。兩勅各以靑布六疋。帽子十二立。賞給問安使下屬云。九月十三日戌時封啓。○別軍職李儒敬別單。一。上勅問任譯曰。貴國有楊州廣州羅州等邑。管領於何道耶。對曰。楊廣州屬京畿道。羅州全羅道矣。上勅曰。貴國地方東西南北。各爲幾里。對曰。東西千餘里。南北三千餘里矣。上勅曰。新羅百濟舊都。今屬何道。對曰。新羅舊都。卽慶州。乃慶尙道也。百濟舊都。卽廣州。是京畿矣。一。上勅以小紙書問曰。安神丸淸心丸桂薑丸木瓜丸砂糖丸等藥。各係何藥材配造。治何痛症。卽於各藥下分晣註明。重王贐也云云。故各以當服之病症。懸錄書給。一。通官貪饕之習雙林最甚。站上鋪陳中。如方席或單席雉尾箒之屬。必欲取去。因差備譯官或通事輩百般爭執。竟不得售計云云。九月十二日酉時封啓。又別單。瑞興陪持閑良車光貴。奉傳本月初十日二更所下傳令。故十二日亥時。臣在肅川府祗受。擧行事件。條陳于後。一。黃州站別禮單。以兵營所備物種。伴送使眼同壯勇衛金昌仁。傳給勅使後。其問答說話。已陳於儐臣狀聞中。而臣亦枚陳形止。翌日朝金昌仁逢授勅使簡牘。已爲上去。安北站元禮單。別定差備譯官。已爲領運留置於該縣。而問安使。以三和府使李格假銜亞卿。今日勅使到本縣後。齎傳計料。一。勅行今十八日渡江。止宿馬轉站。江越邊問安。當在馬轉站。故待御貼下來。臣措辭奉傳計料。一。別大通官倭克精額。義州掃墳時。上勅已受金簡所托。躬奠其墳云。故設幕設庖措備祭物等事。參考甲辰已例。亦問於倭克精額雙林等。儐臣措辭馳通於義州府。十八日仍爲掃墳計料。而倭克精額先詣與否。待處分奉行計料云云。九月十三日丑時封啓。
정조 10년 · 강
以柳誼李祖承洪義榮爲承旨。前望也。
정조 10년 · 강
宜嬪喪柩移奉于本宮。
정조 10년 · 목
卯時入棺。戍時喪柩安于小欄平床。覆以素錦裝。設行帷帳。由端陽門出丹鳳門。移奉肩輿。往本宮。
정조 10년 · 강
命禁府時囚。照律勘放。
정조 10년 · 목
該府以延日前縣監朴挺玉。南村前別將李再靖。月串前僉使李喜健。安岳前郡守金魯永。兵曹前佐郞崔守忱。惠化門護軍張震禧等原情啓。幷敎以。草記照律。○該府啓言。時囚朴挺玉殺獄覆檢推諉不進罪。杖六十收贖。奪告身一等放。李再靖還穀反作罪。徒三年定配。以功臣子孫收贖。告身盡行追奪。又五年禁錮放。李喜健鎭卒給代私自奪取罪。杖一百放。金魯永邑吏腰佩錢貨潛買飯俸罪。張震禧金弘奎申益麗等。門單子。以惠化門昭義門仍閉之意。啓下後。不爲仍閉罪。崔守忱不能照檢。循例放鑰罪。幷杖一百收贖。告身盡行追奪放。允之。敎以。如有功議。各減一等。又以時囚功議減等啓。敎以。金魯永旣已罷職。本律則以公罪勘放。
정조 10년 · 강
命宜嬪禮葬時。畿邑擧行。一切除減。
정조 10년 · 목
敎曰。今番禮葬時。凡係畿邑擧行。値今災歲。豈可循例爲之乎。五月設都監時。猶且除之。況山地欲定於近京之地。葬需山役靷行時。各項應進排物種及支供等事。勿用甲申謄錄。一切除減。自京司從便擧行。無或以一事半事。貽弊民邑事。分付戶惠廳。仍令廟堂。行會本道。惕念擧行。
정조 10년 · 목
以朴廣源爲應敎。
정조 10년 · 강
伴送使李在簡。平安監司趙㻐。以勅行形止馳啓。
정조 10년 · 목
狀啓以爲。勅行自安北離發。當日酉時到嘉山止宿。今方前進。而通官雙林倭克精額繼文。各出一封書。要付鳳城。從前勅行時。傳送書封。已多前例。故下送于義州府尹李祖源處。傳送鳳城之意分付。昨夜上勅問任譯曰。貴國亦有四書五經乎。對曰。有之。上勅曰。爾們能作八股文乎。對曰。不能耳。上勅曰。五穀俱有之乎。對曰。俱有之。上勅曰。有靑稞米乎。對曰。無有。上勅曰。此乃北方極寒之地所種。而救荒之最緊者。故近來移種北京云云。九月十五日辰時封啓。
정조 10년 · 강
御宣化門方物看品。召見有司堂上鄭一祥李性源徐有隣。
정조 10년 · 목
備邊司啓言。卽見全羅監司沈頤之分等狀啓。則羅州等十五邑置之尤甚。全州等二十九邑置之之次。綾州等九邑置之稍實。後錄諸條中。其一。新還尤甚邑尤甚面三分二。尤甚邑之次面之次邑尤甚面折半。尤甚邑稍實面之次邑之次面稍實邑尤甚面三分一代捧事也。其一。舊還一幷停退事也。其一。結錢限明年麥秋收捧事也。其一。三軍門及樂工保米。各從六斗代二兩之例。以錢上納事也。其一。四山城軍餉。捧留各該邑。待明秋還納山倉事也。其一。各司舊逋奴婢身貢。限明秋停退事也。其一。箭竹蠲減事也。其一。各司奴婢貢作米六斗代二兩。木一匹代二兩。收捧事也。其一。尤甚之次邑。限明秋勿定配所事也。其一。拯劣米一倂停退事也。其一。推奴徵債。各宮房擾民之事。嚴加防塞事也。分等依狀請施行。而新還代捧。比之嶺南。未免稍過。尤甚邑尤甚面折半。尤甚邑之次面之次邑尤甚面三分一。尤甚邑稍實面之次邑之次面稍實邑尤甚面四分一代捧。待明秋還作本色。舊還。尤甚之次邑特許停退。稍實邑則待諸道舊還分排。磨鍊收捧。結錢則只尤甚邑特許麥秋後收捧上納。身米則只尤甚處特許代捧。各司貢物準此施行。箭竹蠲減。亦有已例。稍實邑則使之上納。軍餉捧留。拯米停退依請許施。配所事。只尤甚邑勿定。各司各樣舊逋奴婢身貢。限明秋停退。幷依狀請施行。各宮房擾民之事。道臣必有聞見。請令道臣。各別詳察。如有犯科者。摘發狀聞。各衙門各宮房捧甘嚴飭。敎曰。新還代捧事。道伯必有商度裁量于中者。無論三分二與折半。以今尤甚邑尤甚面民情。難保其愜其望。何必靳持。依狀請準施。舊還停退事。稍實九邑。何必區別。一體許施。結錢退捧事。尤甚邑之稍實面。旣不幷擧。則之次邑尤甚面之亦請退捧。不至過濫。大抵結錢收捧。法意至嚴。雖値歉歲。無敢闊狹。而癸卯退捧之命。出於拔例之擧。卿等之如是持難。固無怪矣。本道災邑民情之遑急。無異癸卯云爾。則此亦準請許施好矣。以此分付。各樣軍保米及奴婢身米布代捧事。亦爲依狀請施行。京外各處箭竹蕩減事。稍實邑一體施行。○忠淸監司金光默狀啓以爲。列邑各穀之優劣。以臣巡路所見及偏神摘奸。較量裁酌。則泰安等十二邑爲尤甚。靑陽等三十六邑爲之次。淸風等六邑爲稍實。蓋此三等區別。雖拘於格例。强立名目。而裏面則不甚懸殊。新還上尤甚邑限折半。之次邑限三分一。稍實邑限四分一。特許代捧。以爲待明秋還作本色之地。敎以。依狀請施行。
정조 10년 · 목
以朴奎淳爲持平。
정조 10년 · 강
命差使員守令。除下直下送。
정조 10년 · 목
敎曰。此時守令。不可一刻曠官。箋文差使員。隨其上來。皆令除下直。當日下送。
정조 10년 · 강
黃海監司嚴思晚上疏辭職。賜例批。
정조 10년 · 강
戶曹參判尹尙東疏請歷省先壠。賜例批。
정조 10년 · 강
伴送使李在簡平安監司趙㻐。別軍職李儒敬。各以勅行形止馳啓。
정조 10년 · 목
伴送使平安監司狀啓以爲。勅行自嘉山離發。申時到定州牧。數件事情。開錄于左。一。次通官繼文。今朝離去之際。有頭疼惡心嘔吐等症。故使服安神丸蘇合元。到定州比朝差減。一。副勅謂任譯曰。貴國品秩。以何物分別。對曰。以圈子分別矣。到替馬所。上勅招入任譯。使之近前。詳視圈子曰。花金圈子爲幾品乎。對曰。從二品。上勅曰。花玉爲幾品乎。對曰。正三品。上勅曰。素金素玉爲幾品。對曰。素金爲正二品。而素玉則爲正從一品。上勅曰。三品以下則何圈子。對曰。角圈矣。上勅指宕巾問之曰。此是何物。對曰。卽鬃帽子。而做官者方可着之矣。上勅取而視之曰。此可謂小紗帽。織之甚精緻。眞箇好看云云。九月十五日酉時封啓。又狀啓以爲。勅行安北縣止宿之由。昨已馳啓。夜間別無動靜。而今朝飯俸。無弊支過後。仍爲發向前站。別大通官倭克精額。言于任譯曰。俺之出來時。金尙書簡以爲。朝鮮人物俗畵。二張畵出。或着紗帽。或着宕巾。或着冠。或着笠子樣。數三人。必爲塡彩以來。則行祀時。掛置壁上。以爲戀慕朝鮮之意求請。而在京時。全然忘却。今始言托云。故分付兵營畵師軍官。刻期圖寫。追送於勅行所到處云云。九月十四日辰時封啓。又狀啓以爲。勅行自定州牧離發前進。而倭克精額等請俗畵二張。自安北縣畵來。故卽爲入給。繼文病勢仍爲快差云云。九月十六日卯時封啓。○別軍職李儒敬別單。昨夜臣率譯舌。與上勅三等姜允修。語北京風俗。臣問。爾隨上勅。周遊四方云。歷觀幾處乎。允修曰。吾自二十歲。隨上勅同周旋。而上勅寵遇於皇上。每當各省有事。則皇上輒送上勅勘合。故自有遊覽之廣。七省之外。如岳陽姑蘇黃鶴等樓。西蜀杭蘇等州。無不遍觀。及到貴國。則技巧雖不足。文物煥然可觀。眞箇禮義邦也。臣問曰。上勅屢典征伐。果幾處乎。答曰。屢討緬賊苗蠻矣。俺略有文華。自少不肯擧業。若籍仕則拘於上官。不得任意遊覽。故托跡於賓幕。家庭事務。無不周章。而每與上勅。奉命往返。則輒給四五千銀子。故以此資生。而及到貴國。禮節彬彬。故恐有失措。頗鉗制諸三等矣。果無作弊乎。臣對曰。無有。又問副勅地處。則對曰。副勅比上勅如兒戲。寵遇亦不如上勅。而其家丁。率多貽弊貴國而不能禁。推此可知其威令之無素矣。九月十五日酉時封啓
정조 10년 · 강
召見前嶺伯鄭昌順于誠正閣。
정조 10년 · 목
昌順啓言。今年災荒。多在沿邑。明春漕稅之納。恐有愆期之慮。元稅外加升等例納。已與新道伯相議防給之道。有所區處。而至於漕倉屬邑外。沿江海諸邑下納位米。係是倭供所需。每歲輸納。必在解氷之初。正當春窮之時。雖在常年。猶難措辦。今當災歲。宜所軫恤。均廳會錄別會米中一萬二千六百石。限一年許貸。先除耗條一千二百石。防給災邑下納之米。待來秋本色還報。則無損於該廳。爲惠於災民。請下詢廟堂處之。敎以。不必稟處。依此擧行事分付。又啓言。尤甚邑勿定配所。新道臣分等狀啓。必當仰請。而目今已到配之類。率多無賴輩。作弊不些。罪人最多處。在前災荒之歲。多有移配之例。秋曹及各道發配者。請量宜移配於稍實處。以除災邑民弊。敎以。令刑曹。抄出別單書入。以爲移配或配處之地。又啓言。沿海災邑各軍門各衙門價布砲保代錢上納之意。特蒙許施。而臣遞歸之時。沿路民人。多以大同田稅一體代納。多有呼訴。除麻布上納邑外。以木上納者。幷許代錢。可紓民力。而至於田稅。不敢自下仰請。大同之以錢代木。固多已例。請下詢該堂。一體許施。敎以。此事曾與惠堂。有所酬酢。而特以田稅木代錢。元無可據之例。果未免中止矣。聞卿所奏。民情之切願。槪可知之。況此事在小民。爲息肩之道。何拘前例有無。依卿所奏施行。嶺南旣許。則兩湖綿農失稔。反有甚焉。今不可一許一否。幷依嶺南例代納事。一體行會。又啓言。南倉債錢事。旣承下詢。敢此仰達。南倉給債之規。有排朔之例。蕩債之令。旣下於辛丑正月。則所當計其給債之朔。以爲徵利之限。而庚子臘月所給之債。竝受十朔之利。受債旬望之間。備納一年之息。多有稱冤之端。臣以此意。論報備局。未蒙許施。今若一例混捧。則便同加徵。請計朔收捧。從之。
정조 10년 · 강
命永平縣失火民人。別般賙恤。
정조 10년 · 목
京畿監司徐有防。以永平縣民家二十二戶失火啓。敎曰。當此荒歲。冬節失所。極爲矜惻。各別拔例顧助。期於奠接事。嚴飭。災歲何拘常例。元恤典外。令該道別般賙恤後。形止狀聞事。一體回諭。
정조 10년 · 목
伴送使平安監司狀啓以爲。勅行當日申時。到宣川府止宿。而二次通官保德家丁一名。今朝離發之時。有吐瀉之症。使服薑鹽湯。到宣川仍卽差減云云。九月十六日酉時封啓。又狀啓以爲。勅行自宣川府離發。酉時到龍川良策站止宿。金簡祖墳祭需。令義州府尹措備以待。通官倭克精額雙林。謂以前期先詣。方可看檢熟設。自郭山站累請先行。而嚴斥不許。今到良策。許令先往。雙林倭克精額率家丁二名。今方乘月夜行。以价川郡守金燨定差使員。臣在簡帶率軍官前縣監具壽漢。眼同護行。營校一人。堂上譯官差備譯官二人。亦爲隨往。中路各別禁辟。另加防守之意。嚴飭以送云云。九月十七日戌時封啓。○別軍職李儒敬別單。訓鍊都監別武士金德弘齎傳御貼。及本月十三日申時所下傳令二度。故十六日卯時。臣自定州牧離發時祗受。他餘事情。條陳于後。一。寧邊府使田文顯處所下傳令騎撥齎傳。義州別問安及越江後問安次御貼。臣旣已祗奉。固當陪往前路。而臣旣在勅使行中。不離檢飭。儐臣旣奉御貼。故臣往復齎傳於儐臣。限義州地。同爲陪進。物種道臣已爲備待於義州府。傳給時。以物目件記。照檢計料。安州問安時物種。該道兵使親檢封置。勅使人府後問安使李格率任譯。馳進兵營。與兵使面看親授。而傳于勅使。倭克精額先期前進事。到鐵山或龍川府。別定儐臣道臣軍官及事知將校檢飭。先送計料。而禁雜人防守等節。預爲申飭於所經各站。一。雙林托於任譯曰。俺祖先之祭用貴國紙燭者。乃不忘本之意也。今行若得白紙二十卷。黃燭十雙。則可以明燭燒錢。以此轉告伴送使見施。則感不容喩。臣亦參聞其所請之說。而紙燭本非數多。故儐臣道臣相議。到義州後入給云云。九月十六日酉時封啓。
정조 10년 · 강
詣璿源殿。行展拜禮。
정조 10년 · 강
遣承旨詣　東南廟。奉審摘奸。
정조 10년 · 목
都承旨沈豊之啓言。今番迎勅時。城內外沿路閭家。自京兆分付。使之別具鎻鑰。自外牢鎻云。家前雜人。固當嚴禁。而至於逐戶鎻門。前所未有。請漢城府當該郞廳及該部官員。幷從重推考。從之。敎以。 西部則旣不信聽。亦無知委云。分揀。大抵禁雜人。何患無其方。而有造鑰外鎻之擧。事極駭然。自本院其委折問啓。又啓言。筵席奏對。事體至嚴。而東學訓導張相吾所奏。極其矇矓。職掌下詢之下。又不能仰對。忠勳都事尹煜所對。極其糢糊。廣興守金煹。職姓名仰對之際。擧措顚錯。請幷推考。從之。○政院啓言。問于漢城府。則判尹洪良浩以爲。去八月二十六日。自迎接都監捧甘於京兆。自興化門至慕華館。毋論士夫閭家。左右家前。各其門着實外鎻云云。故果爲知委。致勤問啓之命。不勝惶悚云矣。敎以。然則問于都監以啓又啓言。問于迎接都監。則提調鄭一祥。館伴李性源以爲。今此迎勅時禁喧一節。實爲緊務。凡事擧行。多在軍色郞廳。而勤勵之故。分數或過。乃以禁人之事。有此鎻門之甘。臣等初未察飭。問啓之下。不勝惶恐云矣。敎以。有問于都監之命。則問于卿等。政院之做錯也。卿等退去。甲辰年所無之例。今番創行。昨日入侍。亦不首實。該郞柳文養。更觀前頭。當處分。以此嚴飭。
정조 10년 · 강
墓所都監儀軌廳。進本都監儀軌。
정조 10년 · 강
遞應敎申耆。禁推副修撰趙弘鎭。
정조 10년 · 목
耆之情勢。宜欲一遞。弘鎭之又復違牌。極爲駭然。故有是命。尋命弘鎭分揀。
정조 10년 · 강
命淳昌郡紙弊。從長釐改。
정조 10년 · 목
備邊司啓言。諸道寺刹之甚殘。紙弊之可矜。何邑不然。而淳昌一郡。以三軍門所納。受弊最甚。令本道。取其營納元數。參以目下時直。幷與運輸雜費。參量折定。枚報本司。使紙直相當。情債嚴防。一或違越。隨現論勘之意。請分付三軍門及該道道臣。敎曰。以一郡之力。辦此近七千束之紙。爲弊滋多。不問可知。今旣登聞之後。殊有別般矯捄。可責來頭實效。無論添價與減數。令道伯往復各該軍門。從長釐改後形止。使之限內狀聞。近來本司回啓。無難遲滯。以此啓目言之。稟處之命。今爲幾朔乎。若無昨日提敎。未知何時稟處。應行簿書之未。猶若是抛置。荒年災政。難望其悉心勤孜。廟堂擧措。寧不慨然此後少加愓勵。必於勸飭之前。恪修職事。以除一分酬應之勞事。卿等知悉。言于大臣。
정조 10년 · 강
命延接都監。勅使及通官等贐行密贈。稟旨擧行。
정조 10년 · 목
敎曰。甲辰勅行時。兩勅及通官等贐行密贈銀。初則欲依癸未等年勅行時日記所載。密送高陽站。夜深後別遣近臣傳致事下敎矣。送勅前一日夜。因勅使之徵索。令別軍職。措辭往傳。今番則無論送勅前夜及高陽宿站。臨時令都監稟旨擧行。贈銀單子。則依前例。自內從便書下。以此知委。今以該郞謄來本觀之。儀軌中草草載錄可知單子式。依例以兩勅則當書以密贐。通官則當書以密贈。以此傳敎。載之儀軌又敎曰。觀此該都監謄人笏記與癸未以前各年擧行。大有異焉。雖以甲辰例言之。贐行密贈。送勅前一日爲之。而兩勅許加給銀。則送勅行宴享臺幕次。分作四單。與內備各種。上副勅許金領府事徐判府事分往。入傳通官則招致小次前分給。此事俱載政院日記及日省錄。今以夜深後。別軍職分給爲言。此或指本色入給時耶。朴寶樹處別贈。亦於館所擧動時。招致下敎。則高陽站云云。亦有相左。更問于本都監。如不記有。問于伊時館伴或戶判以啓。又敎曰。明日有大臣問安。又有儀註問禮事。勅行高陽站早發。趁午前後。到弘濟院之意。自都監。分付遠接使。○該都監啓言。 譯官張濂處。以傳敎內辭意前後罪狀。細加盤詰。爲先決棍十度後。勘罪一款。請依前批旨移送秋曹。敎以。所爲雖無狀。渠旣往來異域矣。十度之棍。足以懲勵。分揀放送。後勿如是之意。更加嚴飭。又啓言。首譯洪命福所供內。八月十一日馳到栅內。入見勅使及通官輩。詳問行期。則通官之言皆曰。八月內則拘於聖節。不可入京云。故成手本。馳送於遠接使。渡江後。上副勅同坐。出給路程記故。不得已姑先知委近站。而惟待自都監下送擇日。以爲停當之計。儀註一款。則亦於栅內接見時。試問諭祭文祭品謄本於通官。則通官出示祭文及祭品謄本。兼示儀註曰。此乃勅使所持來者也。旣見之後。不可不使遠接使知之。故手本中則雖不敢擧論。而以私書。報于遠接使裨將。使之預知。而混入於文書軸一節。亦非所料云矣。
정조 10년 · 강
命安岳吏尹光郁等。嚴棍充軍。海伯拿處分揀。
정조 10년 · 목
黃海兵使趙心泰。以安岳勅需監色等査覈啓。敎曰。觀此海閫査啓。參以各人供招。大體事實。不難知矣。査案肯綮。專在錢貨與受一款。而與者尹光郁林處蕃也。受者朴茂得林處恭也。四人皆云是安岳吏鄕。而淵校執捉之時。所持錢貨。尙在茂得衣袴間云爾。則禁物之不入於館舍簷內。亦不及於通事手中。今可謂得其實矣。安邑人與之。安邑人受之。是何異於行錢於國中。惟國中人賭利者乎。然則計不但未成。與受尤無可論。此而寘法。反有乖於平允之政焉。若言約買之謬例。未知首謀是誰某。然旣登聞之後。不可不嚴治。以懲日後。光郁處蕃等仍囚。待伴送使回還時。與帥臣開坐。嚴棍充軍。茂得則不過是暫時替入。雖無同情之迹。而不能捉納。固有罪矣。處赫則買饌之計。非不干涉。受錢之時。旣未現捉。幷令該帥臣。分輕重嚴治。至於通事等。無論此事他事。行中作俑。此輩是已。飯俸之潛賣。朝家每以爲不必窮治云。而非渠輩之徵索紬綿。安有此事端。移付關西伯。痛加嚴治。以戢灣俗。其餘在囚人。幷放送事。令廟堂卽爲行會黃海兵使處。又敎曰。今番査事。專爲錢貨與受一款。而不入於通事之手中。而安邑吏鄕之私相與受。明若觀火。方岳之任。何等體重。事狀旣如許。則不必拿問勘斷。且令本道支勅勘簿。大關民邑之弊。邑倅之冒禁與否。吏民之受困有無。其所戢察。決難付之生手。黃海監司嚴思晚拿處分揀。以越俸三等施行。惟玆分揀之命。一則爲民邑。二則爲民邑。邑倅之稱以甲辰勅需物種中。不見存者自備。若有勒徵富民之事。先自一一現發處。待勘簿摘發狀聞。今番萬一掩置。從後現露於朝家按廉之時。則是豈非罪上添罪乎。此意令廟堂別關嚴飭。期有補效之實效。
정조 10년 · 강
有政。吏曹判書兪彦鎬進。
정조 10년 · 목
以呂萬永爲司諫。洪樂恒爲掌令
정조 10년 · 목
敎曰。朝因狀啓。便有所下別諭。又於午後有別諭。觀此儐臣道臣狀辭。此追下別諭祗受也。至於道臣處再諭中。有俄下別諭。果已祗受之語。則前諭之未及祗受形止。無一言槪及。事甚矇然。不可無飭。京畿監司徐有防推考。此皆撥路稽滯。後送之營裨。反爲先到。寧有如許紀綱。此後各別嚴飭。送勅時又復若此。道臣難免重勘。以此意卽爲下諭。
정조 10년 · 목
該府以敦化門攔入人崔昌祿原情啓言。渠之曾祖母。本以良女。爲成歡驛奴金庭日收養女矣。渠祖入籍時。外祖誤以金庭日書之。故不得已應役己亥年自成歡官。使之造築公舍。以爲免役之地。故新作校廳七間。且幸占武科。則固當爻周本案。而三代姓名。尙在驛案欲爲卞別之計。攔入闕門云矣。攔入闕門罪。杖六十收贖。告身盡行追奪。徒一年定配。允之。又以西部奉事李明誠。南部奉事李春英原情啓言。李春英則迎勅習儀時。觀光雜人。不能禁斷。李明誠則伊日以殺獄檢驗。出往江郊。而下隸亦不待令。誠有不能檢飭之罪。春英笞五十收贖。解見任別敍。明誠笞四十收贖。付過還職。允之。敎以。李春英功減一等。
정조 10년 · 강
禮曹以行司直嚴璹卒逝啓。
정조 10년 · 목
敎曰。所遭以後。未及登筵。據聞此長逝。殊用惻然。祭文中。以此措辭事分付。
정조 10년 · 강
遠接使金華鎭。京畿監司徐有防。以勅行形止馳啓。
정조 10년 · 목
遠接使京畿監司狀啓以爲。勅行當日卯時。自開城府離發。長湍府中火。酉時到坡州止宿。其他事情開錄于左。一。首譯洪命福以先歸之意。入辭兩勅。則曰。何以先歸。對曰。以預差御前通事。先歸演禮矣。兩勅又出儀註而問曰。俺們恐有失禮之慮。明白講論可也。對曰。旣有儀註。又有引禮之官。何慮之有哉。兩勅曰。引禮官能通我國之語耶。對曰。非但略解語言。手持儀註一通。當隨事引導矣。兩勅曰。聞迎恩門似大國牌樓云。然否。對曰。然矣。又曰。弘濟院之距迎恩門爲幾里。對曰。不過數里矣。又問曰。到迎恩門。設黃帳幕。奉安祭文之時。國王祗迎之所。遠近爲幾何。對曰。相望之地矣。勅使又問曰。當由何城門入乎。對曰。由南門而入矣。又曰。門名云何。對曰。崇禮門矣。又曰。致祭時三上之香。卽皇上所賜檀香乎。抑貴國之香乎。對曰。此則有從前已行之例。自當按例爲之矣。又曰。以貴國香三上亦好。而大國致祭規例。則香爐中雖爇他香。而皇上所賜之香。必爇於香案或祭卓上矣。對曰。此必有已行之例矣。又問曰。貴國儀註中。謂之幕次者。卽空地方乎。對曰。設帳幕矣。又問曰。今番焚帛。當爲二疋。此則加倍之故矣。又問曰。迎勅致祭過行後。國王誠恐勞動。茶禮一款。停免然後。俺等始安心矣。對曰。不知朝家處分之如何。而國王必欲行茶禮。故已有儀註下來者矣。勅使曰。此意儞們大人。如有轉奏之道則爲好矣。又以紙筆。出給首譯曰。致祭所向背轉曲。汝須畵示可也。首譯略畵所入之門。所由之路以示之。又曰。歸語引禮之人。善爲導誨。無使我們。至於失禮之地可也云。一。勅行渡臨津江。問任譯曰。此江水味。淡乎醎乎。對曰。味淡矣。上勅曰。此處之人。皆飮此水乎。對曰。然矣。副勅指門樓而問曰。此城周迴爲幾里乎。對曰。只築隘口。而其餘左右皆石壁削立。不須築城矣。兩勅相謂曰。此處不但爲要害之地。江山景致絕勝。眞所謂畵不得云。一。 勅使入館所後。副勅謂任譯曰。貴國西北之界。接我大國。曾所知之。而東南接於何國乎。對曰。東接倭國。而南則大海矣。副勅曰。日本在何方。對曰。日本卽是倭國矣。副勅曰。俺則初以二國知之矣。又曰。倭國是貴國之屬國乎。對曰。是隣國而非屬國矣。通官曰。倭國若非貴國屬國。則進貢倭長劍。從何得之。答曰。貿得進貢者矣。八月三十日戌時封啓。○又狀啓以爲。昨日戌時量。問安使柳孝源。齎奉御貼。來到館門。先呈名貼而因勅使之就宿。不得奉傳御貼。館所東庭。設幕次奉安矣。當日早朝。問安使敬奉御貼。傳于兩勅後。問答如例。則兩勅曰。昨夜非不知來使之到此。而適値夜深。脫衣就床之時。接見來使。恐失尊敬之禮。故不得相面。還切不安。又聞任譯之言。則以昨夜之不卽攪睡。致此不安之意。招雙林大加誚責。問安使之不卽往復於臣等。徑先直向館所。以致御貼之權奉幕次。極爲疏率。御貼旣已奉詣於館所。則任譯輩固當據理力言。使之趁卽接見。事體當然。當初趁不來告。畢竟又不周旋。莫重御貼。以至權奉經宿之境。事之可駭。莫此爲甚。當該差備譯官輩。令攸可從重科治。以懲日後云云。九月初一日辰時封啓。○遠接使金華鎭狀啓以爲。卽接迎接都監關內。今月三十日傳曰。勅行時通官姓名。雖入於牌文。而跟役姓名。初無公文之來到者。我國亦不探出登聞。事甚疏忽。此後勅行到栅後譯官先往時。一一詳錄姓名及年歲。令儐臣後錄狀聞。定式施行。自今番。勅行跟役人姓名年歲。亦令儐臣探問狀聞事分付。傳敎辭意奉審施行云云矣。謹依關辭。跟役等姓名及年歲。使任譯從容探得。開錄馳啓。上勅家丁八人。姜允修年五十。姜二年三十六。常有義年六十。徐光雲年二十三。陳有年三十五。邵才福年二十八。王用之年四十。周明年三十。副勅家丁六人。張秉義年五十一。白士寬年二十七。翟德祿年三十一。文五福年十三。高百歲年二十九。王貴年五十五。一大通官雙林家丁。王成年三十六。二大通官倭昇額家丁。趙稱此年五十一。別大通官倭克精額家丁。沈良臣年三十九。一次通官徐啓文家丁。張丁林年三十三。二次通官保得家丁。七十八年四十。又狀啓以爲。祗受別諭內。明日勅行。早抵弘濟院站然後。先行問安。次行問禮。仍傳改修整儀註。今番勅行。與甲辰有異。而由來例爲之事。有難全然廢却。高陽站所送內饌。當於弘濟站出送。而大臣及都承旨入來後。當稍間傳致至於承旨。則更爲差送。有列邑支應之弊。本站堂上守令中。楊牧已經松都問安。此站問安。則以進去守令水原府使擧行之意。方令成送有旨。卿亦依此預先知悉。待御貼名貼內饌出去。從便相機傳致後。形止須卽狀聞。如是則須於午前後到本站。可無侵夜之弊。一體知悉別諭當日申時量。京畿監營禆將折衡衝徐有祁齎傳。臣在高陽郡祗受。謹依別諭擧行後。狀聞計料云云。九月初一日酉時封啓。○京畿監司狀啓以爲。祗受別諭內。俄下別諭。果已祗受乎。今日當宿高陽站。而聞前倅擧行。不若他邑。飯舍凡百。極爲疏漏云。外此擧行之能無弊。未可知之。且以圍排等節言之。亦不及前站云。此亦拔例察飭然後。可免貽羞。卿其別定營裨隨事檢飭。擧行形止。這這狀聞事。別諭當日申時量。臣營帶率軍官折衝徐有祁齎來。臣在高陽郡祗受。本郡適因前官之在京時多。主站擧行。比他疏虞。故臣於巡路。別加董飭。仍又別定交河郡守李義綱。帶率軍官趙翰逵。凡係館內館外許多應行條件。一視前站。率皆較正。至於禁辟一款。尤不可循例奉行。連爲關飭於內外禁亂官及新郡守處。廣州府尹柳焵。富平府使尹耆東。更定東西門檢飭差員。使之不離嚴禁。圍排內設布城。外排草芚。此則比前站亦無異同。而墻外則以禁辟軍。密密環圍。時又發遣褊裨。摘奸探察。今此別諭。又若是諄複。其在奉行之道。尤何敢一毫少忽也哉。一依別諭內辭意。更爲另加察飭。祗受日時。擧行形止。爲先馳啓云云。 九月初一日酉時封啓。○遠接使京畿監司狀啓以爲。祗受別諭內。遠接使卿則無事回還極可幸也。明日都承旨出去時。當齎去儀註改本二度。一依都承旨口傳。申飭任譯。仔細傳給。前送本必須還推。茶禮事體不可廢。亦令措辭言及。紅漆交椅事。以王人體重。不可移易。亦當言及。諸條。於都承旨傳御貼後。皆令入見。面傳下敎。卿先爲知悉。以爲臨時周旋之地。京畿監司卿。則昨日亥時所出狀本。今日日高後始來到。撥路遲滯反不如兩西。外此擧行之疏漏可知。前此申飭之意。果安在哉。此後嚴飭。毋或如前泛忽事。別諭。當日申時量。臣等在高陽祗受。一依別諭內辭意。擧行計料。撥路稽滯更加嚴飭云云。九月初一日封啓。又狀啓以爲。勅行當日申時量。到高陽郡止宿。其餘事情。開錄于左。一。兩勅相謂曰。 平安道年事。可謂中年。黃海道則田穀豐稔。此兩道無可急者。而自入京畿以來。稻田殆不成實。至今未穫者甚多。可謂凶歉。心切矜惻。一。坡州問安使入見兩勅。告以先歸。則上勅曰。我們拜見國王。只隔一日。當爲面謝矣。副勅曰。沿路支待凡節。無不妥當。莫非國王厚待之至意。何等感激。國王御貼。當一一奉還。而我們名貼。當使差備官奉呈。須先歸奏爲可。九月初一日酉時封啓。
정조 10년 · 목
左議政李福源啓言。監察李尙演拿處之命。過三朔而傳旨未下云。故敢達矣。敎以。分揀。又啓言。開城留守尹蓍東狀請餉耗五百石區劃。補用於應下不足之數稟旨分付矣。本府事力。元來不敷。且當支勅之後。需用之苟艱。其勢固然。旣多已例。請許施。從之。○戶曹判書鄭一祥啓言。在前災年。有營繕停止之命。今年各衙門修繕之役。請限明秋停止。從之。又啓言。上司各樣捧甘。例先關由。而近來不由本曹。直爲捧甘取用。貢人之弊甚多。此後移文許施後取用。請定式施行。從之。○有司堂上徐有隣啓言。曾於春間。因仁川幼學尹大烈上言。有令內需司査問該宮報來後。登對稟處之命矣。取見其上言則以爲。鳳山黃柄串嵋山坊一坪。卽其六代祖海嵩尉賜牌之地。而見失於壽進宮。不勝冤枉云。又見內司所報則以爲。黃柄串田沓破筒處。自壽進宮出力修補。非止一再。今此尹大烈上言。其果成說乎云矣。曾以此事。有令道臣行査之命。狀啓姑未判下。而大烈之又此上言。殊涉猥越。請置之。從之。有隣以禮判啓言。依下敎。招見上言人公山幼學崔鍾命。詳問事蹟。則其祖益恒行誼。備載於墓文單辭。而至於桂坊陳達一款。癸酉年間。果因小學庾袞事有比論。而別無文蹟之可據。旣蒙贈職。幷施食物。今春又入於道啓。姑未判下。又爲上言。未免猥屑。請置之。從之。○開城留守尹蓍東啓言。節使表咨文査對。松都元無擧行之規。甲辰年拜表。臨時進定。京中査對。不能詳細爲之。因特敎査對於本府矣。若不及今變通。將成已例。請自今年安徐。從之。又啓言。臣營勅庫錢四萬兩內外。以備兩勅支用。取其債邊三千兩。爲每年開市之需矣。甲辰及今年已盡用。明年貿易之價當上下。而各庫枵然。在前如此時。例劃關西小米。以繼需用。合有及時區劃之擧。請下詢處之。詢于大臣。左相曰。關西小米。見儲不多。道臣一切防塞。不爲無見。亦是難繼之道矣。蓍東曰。若優劃二萬餘石。仍留關西沿邑。每年取其耗條。爲開市之用。則不過四五年。當有實效。關西則無耗縮之患矣。左相曰。仍留本道糶糴。則與作錢有異。誠爲兩便。而二萬石太多。請一萬石劃給。從之。
정조 10년 · 강
召見惠堂徐有隣于重熙堂。
정조 10년 · 목
有隣啓言。今番禮葬時進去官員。幾皆除減。而其中不可不進去之人糧饌。當自戶惠廳磨鍊。戶曹郞廳兼管進去別看役。甲申前例爲三人。而今則鄭道弘兼相地官進去。看役將校。減爲二人。請以此四人磨鍊。從之。敎以。帶去下屬。不可全然勿論。郎廳帶去吏隸幾人。內司吏隸幾人。參考前例。糧料一體磨鍊。有隣曰。開金井時相地官。禮葬臨時觀象監官員。繕工監官員。當爲進去。此則糧饌。何以爲之乎。敎以。各於當日進去。只相地官給當日糧饌。餘幷自持飯。○敎曰。今番禮葬。外邑擧行。皆令除減。此則戶郞洪元變。旣承筵敎。往復該廳。以京廳所儲。從便給價。而要之務從省減。期於簡約。此固無慮。而葬時各項祭奠之自列邑擔當者。今番亦勿分定。初命該寺擧行。而器數饌品。從外邑例。則太無限節。從京司例。則亦無擬倣。況今年事告歉。經費尤當慳惜。每祭床所入。該郞取考幾畿邑謄錄。參酌減半磨鍊。而給價內司措備。無禮葬之意。外邑非可論。以其價本。劃給畿營。使之從便擧行。如是而有一毫貽弊之端。看檢該郞及道伯。難免其責。一體申飭。又敎曰。禮葬時進去官員名色。至於十三人之多。外邑支供。雖命除減。糧饌之需。反歸經費。今番則禮葬官。加定官繕工監官觀象監官護喪中使禮葬內司官相地官。幷勿出送。戶曹該色郞官一人。兼管禮葬及山役祭廳役事事。分付以除宂費。以責實效。
정조 10년 · 강
命畿伯分等狀啓。不多日內爲之。
정조 10년 · 목
敎曰。冬令不遠。寒事漸緊。道臣巡行之尙今遲滯。不但可悶分等狀啓。因此未免後時。還上之分數停退。亦已先期示意。若於念後發巡。待其回還後封啓。切急之民情。必以爲泄泄。如以　陵寢奉審。所重有在云爾。則各　陵寢幾皆奉審。惟驪州　兩陵。雖非道臣奉審。因兩次　陵役。頉處無不繕修。外此數處。已經春審。畿伯南道巡審。今年則置之。至於民事。足可領略。申飭列邑。槪狀使卽修報後。分等狀啓。不多日內爲之事。令廟堂郞爲行會。
정조 10년 · 강
命安北縣監申思運。卽其地定配。
정조 10년 · 목
該監司趙㻐狀啓。安北縣監申思運。以新兵使蔡濟恭今旣赴任。義不可同處營邑。投印擅行。不得已罷黜。其罪狀。令攸司稟處。敎以。次對時筵敎。雖似未及聞知。無論事端之如此如彼。投印者卽其地定配。便一成憲。投印之罪。不必令攸司稟處。此狀啓還下送。該縣監申思運。卽其地定配。今日政。以在京無故人。各別擇差。待下批當日辭朝。
정조 10년 · 강
命敍侍從堂上堂下罷散人。
정조 10년 · 강
以金載瓚爲吏曹參議。前望也。
정조 10년 · 강
有政。吏曹判書兪彦鎬進。
정조 10년 · 목
以尹翊東爲校理。洪義浩爲副校理。吳泰賢爲副修撰。魚錫定爲成川府使。尹履相爲安北縣監。
정조 10년 · 강
配中官李允默于楸子島。
정조 10년 · 목
因京畿監司徐有防罪人押送啓。敎以。尤甚邑勿定配所。已有許施。本島如在尤甚。以隣近稍實邑。更定配所。嚴禁雜人事。自本道卽爲文移該道擧行形止。仍令該道伯狀聞事回諭。
정조 10년 · 강
忠淸監司金光默。以海美縣船艙移設便否及前水使李延弼査事馳聞。